## Pravilnik o temeljnim zahtjevima za pivo i pivu slične proizvode

### NN 6/1998 (21.1.1998.), Pravilnik o temeljnim zahtjevima za pivo i pivu slične proizvode

# **DRŽAVNI ZAVOD ZA NORMIZACIJU I MJERITELJSTVO**

Na temelju članka 13. stavka 2. i članka 42. stavak 3. Zakona o normizaciji
("Narodne novine" br. 55/96) ravnatelj Državnog zavoda za normizaciju i
mjeriteljstvo donosi

## **PRAVILNIK**

### **O TEMELJNIM ZAHTJEVIMA ZA PIVO I PIVU SLIČNE PROIZVODE**

OPĆE ODREDBE

Članak 1.

Ovim se pravilnikom propisuju temeljni zahtjevi kojima u pogledu kakvoće
mora udovoljavati pivo i pivu slični proizvodi (u nastavku: proizvodi)
u proizvodnji i prometu, temeljni zahtjevi za očuvanje kakvoće tih proizvoda,
način deklariranja i podaci koje mora sadržavati deklaracija, evidencijski
list o proizvodu i podaci koje evidencijski list sadrži, uzorkovanja i
analitičke metode ispitivanja, a u svrhu zaštite zdravlja i života ljudi
te interesa potrošača.

Članak 2.

Promet proizvoda u smislu ovog pravilnika je nuđenje, uvoz, skladištenje
radi prodaje i izlaganje za prodaju.

Članak 3.

Kakvoća proizvoda u smislu ovog pravilnika je skupno svojstvo proizvoda
uvjetovano upotrijebljenim pivovarskim sirovinama, tehnološkim postupcima
u proizvodnji, pridodanim tvarima, ambalažom za pakiranje, uvjetima transporta,
čuvanja i skladištenja.

Pridodane tvari u smislu ovog pravilnika jesu aditivi dopušteni za uporabu
ovim pravilnikom, dodaci koji se dodaju radi povećanja biološke vrijednosti
proizvoda, te druge namirnice koje se dodaju radi postizanja i/ili upotpunjavanja
svojstava okusa, mirisa i izgleda proizvoda.

TEMELJNI ZAHTJEVI U PROIZVODNJI
I PROMETU PROIZVODA

Članak 4.

Pivo i pivu slični proizvodi su proizvodi vrenja pivovarskih sirovina
upotrebom čistih kultura pivskih kvasaca, a samo iznimno samovrenjem.

Ovisno o vrsti glavnog vrenja tipovi piva i pivu sličnih proizvoda označavaju
se kao proizvodi:

- gornjeg vrenja (za pivo se na deklaraciji mogu koristiti oznake: "ale"
ili "alt bier")

- donjeg vrenja (za pivo se na deklaraciji može koristiti oznaka: "lager")

- samovrenja.

Čiste kulture pivskih kvasaca su sojevi kvasca *Saccharomyces uvarum*
za piva donjeg vrenja i *Saccharomyces cerevisiae* za piva gornjeg
vrenja.

Članak 5.

Pivovarske sirovine u smislu ovog pravilnika su:

- ječmeni i pšenični slad

- žitarice i proizvodi od žitarica

- dodaci na bazi škroba i šećera

- hmelj

- voda.

Članak 6.

Osnovna pivovarska sirovina za proizvodnju piva i pivu sličnih proizvoda
je ječmeni slad. Dio ječmenog slada može se zamijeniti žitaricama i proizvodima
od žitarica te dodacima na bazi škroba i šećera.

Ako se pri proizvodnji piva ili pivu sličnog proizvoda više od 50% ječmenog
slada zamjenjuje drugim pivovarskim sirovinama onda se to mora posebno
navesti na deklaraciji.

Članak 7.

Za hmeljenje piva i pivu sličnih proizvoda upotrebljavaju se češeri
hmelja i njihove prerađevine.

Članak 8.

Voda koja se upotrebljava za proizvodnju piva i pivu sličnih proizvoda
mora udovoljavati uvjetima o zdravstvenoj ispravnosti vode za piće prema
Pravilniku o zdravstvenoj ispravnosti vode za piće ("Narodne novine" br.
46/94).

Obrada vode u cilju promjene sastava vode radi postizanja određenih
svojstava ovisno o tipu i vrsti proizvoda može se provoditi postupcima
kojima se ne ugrožava zdravstvena ispravnost vode i zdravlje potrošača.

Članak 9.

U proizvodnji piva i pivu sličnih proizvoda mogu se za poticanje biokemijskih
reakcija, koloidnu i biološku stabilizaciju piva i pivu sličnih proizvoda,
pjene, boje i gorčine koristiti aditivi i pomoćne tvari navedeni u tablici
2.:

```
Tablica 2.
______________________________________________________________________________________________________________
```

```
Redni   E       Naziv aditiva,          Namjena         Dopuštenost                     Dopuštena količina
broj    broj    pomoćne tvari                           uporabe za
______________________________________________________________________________________________________________
1       2               3                  4               5                              6
______________________________________________________________________________________________________________
1.      E 150a  Karamel obični          bojilo          sve vrste piva i pivu           dobra proizvođačka
                jednostavni                             slične proizvode                praksa (DPP)
_____________________________________
2.      E 150b  Karamel-sulfitno
                kiseli
_____________________________________
3.      E 150c  Karamel - amonijačni
_____________________________________
4.      E 150d  Karamel-
                sulfitno/amonijačni
______________________________________________________________________________________________________________
5.      E 211   Natrijev benzoat        konzervans      bezalkoholno pivo               70 mg/l izraženo kao
                                                        u bačvama                       benzojeva kiselina
6.      E 212   Kalijev benzoat
_____________________________________
7.      E 213   Kalcijev benzoat
_______________________________________________________________________________________________________________
8.      E 220   Sumporni dioksid        konzervans,     sve vrste piva                  20 mg/l izraženo kao
                                        antioksidans                                    sumporni dioksid (SO2)
_______________________________________________________________________________________________________________
9       E221    Natrijev sulfit         konzervans,     za sve vrste piva               50 mg/l izraženo kao
______________________________________
10      E222    Natrijev hidrogen-      antioksidans    u bačvama koja tu               sumporni dioksid (SO2)
                sulfit                                  imaju naknadno
______________________________________
11.     E 223   Natrijev metabisulfit                   vrenje
______________________________________
12.     E 224   Kalijev metabisulfit
______________________________________
13.     E 226   Kalcijev sulfit
______________________________________
14.     E 227   Kalijev hidrogensulfit
______________________________________
15.     E 228   Kalijev bisulfit
_______________________________________________________________________________________________________________
16.     E 260   Octena kiselina         pomoćna tvar u
                                         procesu        sve vrste piva i pivu                DPP
                                        proizvodnje     slične proizvode
______________________________________
17.     E 270   Mliječna kiselina
______________________________________
18.     E 327   Kalcijev laktat
______________________________________
19.     E 330   Limunska kiselina
______________________________________
20.     E 334   Vinska kiselina
______________________________________
21.     E 338   Fosfatna kiselina
______________________________________
22.     E 513   Sulfatna kiselina
______________________________________
23.     E 300   Askorbinska kiselina
______________________________________
24.     E 301   Natrijev askorbat
_______________________________________________________________
25.     E 400   Alginska kiselina       zgušnjivač, stabilizator
                                        pjene
______________________________________
26.     E 401   Natrijev alginat
______________________________________
27.     E 402   Kalijev alginat
______________________________________
28.     E 403   Amonijev alginat
______________________________________
29.     E 404   Kalcijev alginat
______________________________________
30.     E 405   Propilenglikolalginat
______________________________________                                                          100 mg/l
31.     E 414   Gumi-arabica                                                                    DPP
____________________________________________________________________________________________________________
32.     E 950   Acesulfam-K             tvar za                 bezalkoholno pivo ili pi-       350 mg/l
                                        zaslađivanje            vo sa sadržajem alkohola
                                                                koji ne prelazi 1,2% vol,
______________________________________
33.     E 951   Aspartam                                        standardno pivo,         ____________________

______________________________________                          ____________________________    600 mg/l_____
34.     E 954   Saharin (I)                                     pivo s najmanjom kise-           80 mg/l
                natrijeva, kalijeva i                           lošću 30 miliekvivalena-
                kalcijeva sol saharina                          ta izloženo preko
_____________________________________________________________________________________________________________
35.     E 959   Neohesperidin DC                                NaOH, crno pivo oud              10 mg/l
                                                                bruin-tipa
_____________________________________________________________________________________________________________
36.     -       a-Amilaza               enzim, dopuštenost        sve vrste piva i             DPP
                                        podrijetla prema Pravil-   pivu slične
                                        niku o kvaliteti aditiva    proizvode
                                        za prehrambene proizvo-
                                        de ("NN" br. 53/91)
______________________________________
37.     -       Celulaza                enzim, dopuštenost pod-     sve vrste piva i               DPP
                                        rijetla prema Pravilniku    pivu slične
                                        o kvaliteti aditiva za       proizvode
                                        prehrambene proizvode
                                        ("NN" br. 53/91)
38.     -       Endo-ß-glukanaza
______________________________________
39.     -       Glukoamilaza
______________________________________
40.     -       Hemicelulaza
______________________________________
41.     -       Ksilanaza
______________________________________
42.     -       Papain
______________________________________
43.     -       Mikrobna neutralna
                proteaza
______________________________________
44.     -       Pululanaza
_________________________________________________________________
45.     -       Acetolaktat-                  enzim
                dekarboksilaza
_________________________________________________________________
46.     E 900   Polidimetilksiloksan          pomoćna tvar
______________________________________
47.     E 941   Dušik
______________________________________
48.     E 948   Kisik
______________________________________
49.     E 290   Ugljični dioksid (CO2)
______________________________________
50.     E 558   Bentonit
______________________________________
51.     -       Dijatomejska zemlja
______________________________________
52.     -       Perlit
______________________________________
53.     -       Sušeni riblji mjehur
_______________________________________
54.     E 1201  Polivinil polipirolidin
_______________________________________
55.     -       Peroksioctena kiselina                                opremu
____________________________________________________________________________________________________________
```

U proizvodnji piva i pivu sličnih proizvoda mogu se upotrebljavati još
i prirodna sredstva za bojenje i aromatiziranje:

- prženi ječam i pšenica

- prženi slad od ječma

- karamelni slad i drugi sladovi za bojenje

- plodovi voća ili voćne pulpe (za proizvodnju voćnih piva)

- prirodne aromatske tvari i aromatski pripravci.

Članak 10.

S obzirom na svojstvo izgleda - boju, sadržaj ekstrakta u osnovnoj sladovini,
sadržaj alkohola u gotovom proizvodu i posebna svojstva, proizvodi se razvrstavaju:

A) Prema boji:

- svijetle: do 15 EBC-jedinica

- tamne: 15-40 EBC-jedinica

- crne: preko 40 EBC-jedinica

B) Prema sadržaju ekstrakta u osnovnoj sladovini:

- lake/slabe: do 10%

- standardne: 10-12%

- specijalne: 12-14%

- dvostruko sladne: 14-18%

- ječmeno vino: preko 20%.

C) Prema sadržaju alkohola u gotovom proizvodu:

- bezalkoholne: manje od 0,5% vol

- slabe/lake: 0,5 - 3,0% vol

- standardne: 3,0 - 5,5% vol

- jake: više od 5,5% vol

D) Prema posebnim svojstvima:

- proizvode s niskim sadržajem ugljikohidrata (sadržaj ugljikohidrata
ne smije biti viši od 7,5 g/l, alkohola od 4,5% vol, a sadržaj ekstrakta
u osnovnoj sladovini može iznosti 8-9%)

- hranjive (sadržaj ugljikohidrata viši najmanje za 50% nego u standardnom
proizvodu)

- vitaminske (proizvodi kojima su posebno dodani vitamini u takvoj količini
da gotovi proizvodi sadrže najmanje 15% više vitamina od odgovarajućih
proizvoda kojima nisu posebno dodavani vitamini)

- pšenično pivo - pivo proizvedeno od slada u kojem je najmanje 30%
ječmenog slada zamijenjeno pšeničnim sladom

- nefiltrirane.

Za proizvod s posebnim svojstvom mora se na deklaraciji navesti posebno
svojstvo i količina tvari iz stavka 1. točke D) ovog članka.

Za piva proizvedena postupkom donjeg vrenja iz sladovine čiji je sadržaj
ekstrakta u osnovnoj sladovini 10-12% nije potrebno u deklaraciji na pakovini
navesti oznaku "standardno pivo".

Članak 11.

Proizvodi koji se stavljaju u promet moraju udovoljavati ovim temeljnim
zahtjevima:

1. ne smiju imati talog osim proizvoda s posebnim svojstvima za koja
se to podrazumijeva s obzirom na promijenjenu tehnologiju proizvodnje (nefiltrirani
proizvodi, pšenični proizvodi s kvascem i slično)

2. imati karakterističnu boju te okus i miris svojstvene pivovarskoj
sirovini i dodacima iz članka 3. stavak 2. ovog pravilnika

3. sadržavati najmanje 3 g/l CO2 (ugljik-(IV)-dioksida)

4. imati pH-vrijednost unutar granica 4,0 do 4,8

5. imati negativnu jodnu reakciju na škrob

6. imati odgovarajuću pjenivost prema vrsti i tipu proizvoda

7. sadržaj ukupnog SO2 (sumpor-(IV)-oksida) ne smije biti veći od 20
mg/l odnosno 50 mg/l za pivo koje ima naknadno vrenje u bačvi

8. udovoljavati mikrobiološkim standardima za pivo prema članku 33.
Pravilnika o mikrobiološkim standardima za namirnice ("Narodne novine"
br. 46/94).

Nefiltrirani proizvodi mogu u 1 ml sadržavati najviše:

1. 10.000 živih aerobnih mezofilnih bakterija

2. 50.000 živih kvaščevih stanica

Nefiltrirani proizvodi ne smiju sadržavati bakterije iz porodice Enterobacteriacea
(E<1 u 1 ml)
niti bakterije iz roda Salmonella (S = 0 u 25 ml).

Članak 12.

Pivo i pivu slični proizvodi mogu se stavljati u promet u spremnicima
u obliku boce, limenke, te metalne ili hrastove bačve.

Pivo koje se u promet stavlja u bačvama smije se točiti iz bačve samo
pomoću uređaja za točenje piva koji kao potisne plinove upotrebljavat CO2
ili dušik ili njihovu smjesu. Ovi plinovi ne smiju sadržavati primjese
štetne po ljudsko zdravlje.

Uz uređaje ili na uređajima za točenje piva iz stavka 2. ovog članka
mora se za pivo koje se toči s pomoću toga uređaja na vidljivom mjestu
i lako uočljiva nalaziti deklaracija prema članku 14. stavak 2. ovog pravilnika.

Zabranjeno je stavljati u promet pivo koje se skupi kao ostatak iz bačvi.

Korisnik uređaja za točenje piva iz stavka 2. ovog članka mora voditi
stalnu brigu o njegovoj higijenskoj ispravnosti.

Uređaj za točenje piva iz stavka 2. ovog članka i pripadajuće cijevi
treba čistiti sredstvima koja su dopuštena za tu svrhu.

Dio uređaja za točenje piva u kojima pivo dolazi u dodir sa zrakom -
slavinu i cijevi treba prati svaki dan nakon uporabe uređaja za točenje
piva.

Članak 13.

Pivo i pivu slični proizvodi transportiraju se, skladište i čuvaju na
način da se sačuva njihova kakvoća do uporabe tako da se:

- ne smiju izlagati izravnoj sunčevoj svjetlosti, izvorima topline i
UV-zračenju

- čuvaju u tamnoj prostoriji pri temperaturama od +5 do +150C.

NA&EGRAVE;IN DEKLARIRANJA PROIZVODA

Članak 14.

Proizvodi se stavljaju u promet kao pakovina koja mora na posudi, naljepnici
ili privjesnici imati deklaraciju.

Ako ovim pravilnikom nije drugačije propisano deklaracija sadrži ove
podatke:

1) naziv proizvoda i njegovo trgovačko ime, ako ga proizvod ima

2) tvrtku, odnosno naziv i adresu proizvođača, a za uvezeni proizvod
zemlju podrijetla i sjedište proizvođača, naziv i adresu uvoznika

3) nazivnu količinu punjenja pakovine

4) tip i vrstu proizvoda

5) udio alkohola u % vol

6) upotrijebljene aditive; vrstu i naziv ili vrstu i E-broj

7) rok upotrebljivosti (mjesec i godina) ili tekst "upotrijebiti najbolje
do..." s oznakom roka (mjesec i godina kao dvoznamenkasti brojevi)

8) oznaku "pasterizirano", za proizvode koji su pasterizirani

9) uputu o čuvanju proizvoda.

Osim podataka iz stavka 2. ovog članka deklaracija može sadržavati i
druge podatke važne za potrošače.

Deklaracija mora biti uočljiva, jasna, i čitka.

Slova kojima su tiskani naziv proizvoda i tvrtka odnosno naziv i adresa
proizvođača, moraju biti veća od slova kojima su tiskani ostali podaci.

Članak 15.

Nazivne količine punjenja pakovina, označivanje nazivnih količina i
dopuštena odstupanja od nazivne količine punjenja za proizvode iz članka
1. ovog pravilnika utvrđeni su Pravilnikom o mjeriteljskim zahtjevima za
pakovine ("Narodne novine" br. 23/97).

Najveća dopuštena odstupanja za ostale deklarirane vrijednosti na pakovini
i Evidencijskom listu o proizvodu navedena su u tablici 1.

Tablica 1.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

```
Deklarirana vrijednost                  Najveće dopušteno odstupanje
                                        od deklarirane vrijednosti
_________________________________________________________________________

a) Alkohol u % vol

        do 0,5                                  + o,1

        do 5                                    + 0,25

        iznad 5                                 + 0,5

b) Ekstrakt u %

        do 12                                   + 0,2

        preko 12                                + 0,5

c) Energetska vrijednost                        +5 KJ
________________________________________________________________________
```

EVIDENCIJSKI LIST O PROIZVODU

Članak 16.

Proizvođač mora imati evidencijski list o proizvodu.

Evidencijski list o proizvodu, osim podataka iz deklaracije propisanih
u članku 14. stavak 2. ovog pravilnika, sadrži i podatke o:

- tehnološkim postupcima u proizvodnji (kratke opise primijenjenih tehnoloških
postupaka)

- vrsti i količini upotrijebljenih pivovarskih sirovina, pomoćnih i
pridodanih tvari

- koncentraciji ekstrakta u osnovnoj sladovini

- vrsti ambalaže za pakiranje

- analitičkim izvješćima ovlaštenih ispitivališta o senzorskim i fizikalno-kemijskim
svojstvima te mikrobiološkim svojstvima proizvoda.

Za proizvode koji se uvoze na tržište Republike Hrvatske uvoznik je
dužan pribaviti podatke iz stavka 2. ovoga članka.

UZORKOVANJA I ANALITIČKE METODE ISPITIVANJA

Članak 17.

Radi provjere udovoljavanja proizvoda temeljnim zahtjevima iz članka
11. ovog pravilnika provodi se sljedeće:

Uzrokovanje proizvoda radi provjere pakovine provodi se u skladu s odredbama
Pravilnika o mjeriteljskim zahtjevima za pakovine ("Narodne novine", br.
23/97).

Ispitivanje mikrobiološke ispravnosti provodi se u skladu s odredbama
Pravilnika o mikrobiološkim standardima za namirnice ("Narodne novine",
br. 46/94).

Uzorkovanja i fizikalno-kemijska ispitivanja proizvoda vrše se u skladu
s metodama utvrđenim od Europskog udruženja pivara (EBC) ili Udruženja
ovlaštenih kemijskih analitičara (AOAC). To su sljedeće metode:

1) Za utvrđivanje sadržaja ekstrakta i alkohola:

1.1. destilacijska metoda

1.2. refraktometrijska metoda

1.3. analiza s pomoću automatskog analizatora

2) Za određivanje boje:

2.1. vizualna metoda

2.2. optička metoda

3) Za utvrđivanje trajnosti:

3.1. optička analiza

4) Za određivanje mutnoće:

4.1. optička analiza

5) Za određivanje sadržaja ugljičnog dioksida:

5.1. brza metoda uz primjenu mjerača ugljičnog dioksida

6) Za određivanje pH-vrijednosti:

6.1. pH-metrijska metoda

7) Za određivanje prisustva škroba:

7.1. vizualna metoda

7.2. fotometrijska analiza

8) Za određivanje sumpornog dioksida:

8.1. destilacijska metoda

9) Za određivanje energetske vrijednosti:

9.1. računska metoda na temelju sadržaja pravog ekstrakta, alkohola
i pepela izraženo u %

9.2. automatski analizator.

PRIJELAZNE I ZAVRŠNE ODREDBE

Članak 18.

Početkom primjene ovog pravilnika prestaju važiti odredbe koje se odnose
na pivo i bezalkoholno pivo u člancima 1.-9. te članci 58. do 67f. Pravilnika
o kakvoći alkoholnih i bezalkoholnih pića, leda i octa ("Narodne novine",
br. 53/91).

Članak 19.

Ovaj pravilnik stupa na snagu i primjenjuje se od 1. prosinca 1998.
godine.

Klasa: 383-01/97-03/3
Urbroj: 558-02/1-97-1
Zagreb, 22. prosinca 1997.

Ravnatelj
**dr. sc. Jakša Topić, dipl. ing.,** v. r.

```

```

Pravilnik, NN 6/1998-102